2019. gada 10. decembrī Noteikumi Nr. 614

Rīgā (prot. Nr. 57 64. §)

**Kārtība, kādā aprēķina, piešķir un izlieto valsts budžetā paredzētos līdzekļus izglītojamo ēdināšanai**

Izdoti saskaņā ar

Izglītības likuma

14. panta 44. punktu

1. Noteikumi nosaka:

1.1. kārtību, kādā aprēķina,piešķir un izlieto valsts budžetā paredzētos līdzekļus to izglītojamo ēdināšanai (turpmāk – valsts budžeta līdzekļi), kuri klātienē apgūst pamatizglītības programmas 1., 2., 3. un 4. klasē (turpmāk – izglītojamais);

1.2. valsts budžeta līdzekļu apmēru vienam izglītojamam dienā.

2. Noteikumi neattiecas uz izglītības iestādēm, kurām valsts budžeta līdzekļus izglītojamo ēdināšanai piešķir saskaņā ar citiem normatīvajiem aktiem.

3. Valsts budžeta līdzekļu apmērs vienam izglītojamam valsts izglītības iestādēs ir 1,42 *euro* dienā, bet pašvaldību un privātajās izglītības iestādēs – 0,71 *euro* dienā.

4. Valsts budžeta līdzekļus Izglītības un zinātnes ministrija plāno, pamatojoties uz izglītojamo skaitu izglītības iestādēs attiecīgā mācību gada 1. septembrī, un tos piešķir neatkarīgi no izglītības iestādes dibinātāja statusa.

5. Izglītības un zinātnes ministrija, ņemot vērā šo noteikumu 3. punktā noteikto valsts budžeta līdzekļu apmēru vienam izglītojamam dienā, mācību dienu skaitu attiecīgajā mācību gadā un Valsts izglītības informācijas sistēmā līdz attiecīgā gada 5. septembrim ievadīto un apstiprināto informāciju par izglītojamo skaitu attiecīgā mācību gada 1. septembrī, aprēķina valsts budžeta līdzekļu apmēru:

5.1. katrai valsts izglītības iestādei – to izglītojamo ēdināšanas izmaksu segšanai, kuri mācās attiecīgajā valsts izglītības iestādē;

5.2. katrai pašvaldībai – to izglītojamo ēdināšanas izmaksu segšanai, kuri mācās attiecīgās pašvaldības administratīvajā teritorijā esošajās pašvaldību un privātajās izglītības iestādēs.

6. Izglītības un zinātnes ministrija mācību gada laikā katru mēnesi līdz divdesmit piektajam datumam pārskaita katrai valsts izglītības iestādei un katrai pašvaldībai valsts budžeta līdzekļus nākamajam mēnesim uz kontu Valsts kasē. Janvārim paredzētos valsts budžeta līdzekļus Izglītības un zinātnes ministrija pārskaita līdz 5. janvārim. Lai nodrošinātu izglītojamo ēdināšanas izmaksu segšanu septembrī, Izglītības un zinātnes ministrija līdz divdesmit piektajam augustam pārskaita avansu atbilstoši Valsts izglītības informācijas sistēmā apstiprinātajam izglītojamo skaitam uz iepriekšējā mācību gada 1. septembri. Izglītības un zinātnes ministrija, ņemot vērā avansa apmēru un atbilstoši izglītojamo skaitam uz attiecīgā mācību gada 1. septembri, precizē valsts budžeta līdzekļu apmēru par septembri un veic pārskaitījumu vienlaikus ar maksājumu par oktobri.

7. Pašvaldība atbilstoši izglītojamo skaitam sadala valsts budžeta līdzekļus attiecīgās pašvaldības administratīvajā teritorijā esošajām pašvaldību un privātajām izglītības iestādēm izglītojamo ēdināšanai.

8. Ja izglītības iestādē ir neizmantoti valsts budžeta līdzekļi, izglītības iestādes direktors ir tiesīgs tos izlietot 5., 6., 7., 8. un 9. klašu izglītojamo ēdināšanai. Neizmantotos valsts budžeta līdzekļus valsts izglītības iestādes un pašvaldības atmaksā Izglītības un zinātnes ministrijai.

9. Valsts izglītības iestādes un pašvaldības katru gadu līdz 20. janvārim sagatavo veidlapu "Pārskats par izglītojamo ēdināšanai izlietotajiem valsts budžeta līdzekļiem" (turpmāk – veidlapa) (pielikums) par iepriekšējā kalendāra gadā izlietotajiem valsts budžeta līdzekļiem. Lai pārbaudītu, parakstītu un iesniegtu veidlapu, izmanto e-pakalpojumu ePārskati (turpmāk – ePārskati) atbilstoši normatīvajiem aktiem par kārtību, kādā Valsts kase nodrošina elektronisko informācijas apmaiņu.

10. Noteikumi piemērojami valsts budžetā attiecīgajam gadam apstiprinātā finansējuma ietvaros.

11. Lai uzrādītu izlietotos valsts budžeta līdzekļus par periodu no 2019. gada 1. janvāra līdz 2019. gada 31. decembrim, valsts izglītības iestādes un pašvaldības līdz 2020. gada 20. janvārim izmanto veidlapu (pielikums) ePārskatos.

12. Noteikumi stājas spēkā 2020. gada 1. janvārī.

Ministru prezidents A. K. Kariņš

Izglītības un zinātnes ministre I. Šuplinska